South Bank (London)

South Bank er et område sentralt i London, preget av fasiliteter for handel, kultur og underholdning, på sørsida av Themsen i bydelen Lambeth. Navnet South Bank (som betyr «Sørbredden») på kvartalene nærmest Themsen mellom Blackfriars Bridge og Westminster Bridge er et resultat av jubileumsutstillingen Festival of Britain, som ble holdt her i 1951. De historiske betegnelsene på det samme området er Lambeth Marsh og Lower Marsh, som ble oppfattet som mindre attraktiv. Området, som ligger kun 0,8 km sørøst for Charing Cross, utgjør en smal stripe med land langs elvebredden innenfor distriktene Lambeth og Southwark hvor det går sammen med Bankside. Som det mest sentrale av Londons distrikter er dets grenser uformelt definert, men dets sentrale område er grenset opp av Westminster Bridge og Blackfriars Bridge.

Et varig minne om utstillinga er konserthuset Royal Festival Hall, og i åras løp har South Bank fått den høyeste konsentrasjonen av kultur- og kunstinstitusjoner i London. Foruten Southbank Centre – som Royal Festival Hall nå er en del av – finner en her Royal National Theatre, Hayward Gallery, kinoene National Film Theatre og bfi IMAX, foruten turistattraksjonen London Eye. Her ligger også det iøynefallende hvite tårnet til London Television Centre, der kulturprogrammet The South Bank Show blir produsert, og det karakteristiske OXO Tower. Universitetet King's College har en campus (Waterloo campus) på South Bank.

 Historie 
South Bank utviklet seg senere enn «Nordbredden» av elven grunnet at den tidligere var ofte vannmettet om vinteren. Gjennom dens historie har det to ganger fungert som et underholdningsdistrikt, avbrutt av en periode på rundt hundre år da det var preget av brygger, industri og fabrikker.Farrell, Terry (2010): Shaping London. John Wiley & Sons.

Allerede under middelalderen ble dette området utviklet til et sted for underholdning grunnet at det lå utenfor de formelle reguleringene og begrensningene til myndighetene i City of London på nordbredden. Det omfattet teatre, bordeller og blodsport hvor folk kunne sette penger på en bjørn i kamp med andre dyr, på engelsk kalt for «bear-baiting»,«Bear-Baiting and Bull-Baiting», 1911 Encyclopædia Britannica, bind 3, via WikiSource noe som var populært i England fram til 1800-tallet.

På 1700-tallet hadde utviklet seg en mer fornem underholdning i fornøyelsesparker. Den grunne bredden og leirete flaten var ideell lokalisering for industri og brygger, og førte til det utviklet seg til et område for industrivirksomhet i et lappeteppe av private eiere.

I 1951 grunnet Festival of BritainO'Connell, Dee; Gillilan, Lesley (15. april 2001): «Festival of Britain: George Simner», The Observer ble hele området betydelig videreutviklet og endret. Området ble også omdøpt til det mer nøytrale South Bank for å promotere festivalen. Hendelsens arv var blandet da bygninger og utstillinger ble revet for å gi plass til den offentlige parken Jubilee Gardens, mens Royal Festival Hall og promenaden The Queen's Walk langs elven ble beholdt som en del av Southbank Centre.

South Bank betraktes av mange som arnestedet for britisk street skateboarding. Avsatsene nedenfor Queen Elizabeth Hall har vært en yndet plass for lokale og tilreisende skatere siden 1970-tallet. Nylig har kunstprosjektet «The Side Effects of Urethane» resultert i en park med bevegelige skulpturer for skating ved Southbank Centre.

 Referanser 

Eksterne lenker

 South Bank London
 Southbank Centre
 Opensouthbank.org 
 Southbanklondon.com

Kategori:Steder i Lambeth